khistorydata/jeongjo-sjw-relations huggingface dataset:
정조 22년
戊午七月十九日午時上御重熙堂右副承旨入侍時右副承旨尹光顔假注書李允謙記注官金景煥承膺祚以次進伏訖命書判府事金憙疏批仍敎賤臣曰汝持此疏批傳諭于金判府許而歷見道伯何其赴任後道內農形與在京時所聞何如來頭還賑經紀亦當何以爲之以此筵敎詳細往傳而汝亦以沿路所見一一摘奸後復命可也又命書傳敎曰昨暮之雨間有簷響測雨器水深爲三分而畿營在近城之地今聞未得同霑云道內諸邑或有霔灑處乎近來諸道農形坐鎭太過一味諱災但曰及今一霈方切顒望者不已伈泄今又東風鎭吹雲屯解駁昨雨之遍及尤未可必列邑雨澤勿循常例隨其報來後雖以一二邑形止續卽狀聞事下諭于畿伯及三南道臣又命書傳敎曰吏曹參判參議前望無故可以行公者只有此銓堂故點下而今聞有親病守令差代不可遲滯時無行公堂上亦不可口傳擧行參判李敬一許遞前望單子入之待下批牌招開政光顔曰新除授吏曹參判徐龍輔方在罷散中何以爲之乎上曰敍用可也出擧條命書榻敎曰吏曹參判徐龍輔敍用仍命退承史以次退出
정조 22년
行都承旨洪明浩坐行左承旨沈晉賢坐直行右承旨姜彝正坐左副承旨李肇源坐直右副承旨尹光顔坐同副承旨李祉永坐注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
藥房提調鄭昌順副提調沈晉賢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
姜彝正啓曰明日望拜禮時承旨當爲備員齋宿而都承旨權裕不爲仕進所當牌招而拘於廳規不得請牌何以爲之敢稟傳曰牌招
정조 22년
李肇源啓曰明日望拜禮時闕字牌及爐盒當爲奉來門路以何處爲之乎敢稟傳曰以集成門爲之
정조 22년
李肇源以吏曹言啓曰禮山縣監朴宗羽如已上來催促下送事命下矣禮山縣監朴宗羽今方上來故依下敎星火登途之意嚴加申飭則以爲身病猝重時月之內萬無還任之望云雖未知其病勢之如何而特敎催促之下一向托病無意還官者事體所在誠極未安所當重勘而本曹請推之外無他可施之罰何以爲之敢稟傳曰改差口傳差出待下批卽刻辭朝給馬下送可也
정조 22년
吏曹口傳政事以金魯應爲禮山縣監
정조 22년
沈晉賢啓曰都承旨權裕牌不進推考傳旨今方捧入矣明日望拜禮時承旨不可不備員齋宿所當更爲牌招而拘於廳規不得請牌何以爲之敢稟傳曰許遞前望單子入之待下批牌招
정조 22년
吏曹口傳政事以林秉遠爲景慕宮令
정조 22년
行大司諫韓龍龜正言洪受浩啓曰臣等言議風采本不合於淸朝耳目之任而合啓體重飭敎截嚴他不暇顧黽勉出膺鎭日詣臺再登筵席反顧循省已極慙惶而向日賓筵以臺閣去就聖敎諄諄臣等至今莊誦而不能交相勉勵復循謬例又有日昨請牌之擧致勤前席責勉之敎臣等之目下情踪與引避之兩臺宜無異同其何敢晏然仍冒於臺次乎請命遞斥臣等之職答曰勿辭亦勿退待
정조 22년
掌令朴崙壽啓曰臣之言議風采初何嘗一分近似於淸朝耳目之列而廼於今月十四日政伏奉柏府除旨全昧古規襲謬待牌日昨僚臺竝蒙罷遞合辭將至闕啓冒沒出膺鎭日詣臺矣及登筵席誨責備至臣始旣昧禮而請牌終又曠日而肅命滿心慙惶無地自容以此情踪其何可一刻晏然於臺次乎請命遞斥臣職答曰勿辭
정조 22년
司諫李翊模啓曰臣言議風采本不合於淸朝耳目之任而除拜亦旣多日合辭尤係體重所當怵分畏義竭蹶趨膺而全昧流來之故規徒循近日之謬例以至有再昨請牌出肅之擧此莫非臣愚迷顚錯之罪及登筵席聖敎諄諄提諭故事嚴斥陋習臣於是滿心慙惶實莫知措躬之所也以此情踪其何可一刻晏然於臺次乎請命遞斥臣職答曰勿辭
정조 22년
尹光顔啓曰司諫李翊模掌令朴崙壽一日再啓煩瀆退待物論之意敢啓傳曰知道
정조 22년
沈晉賢以都摠府言啓曰副摠管鄭觀采以禁衛營中軍軍兵等中日試放事南別營晝仕出去之意敢啓傳曰知道
정조 22년
行都承旨洪明浩坐行左承旨沈晉賢坐行右承旨姜彝正坐左副承旨李肇源坐右副承旨尹光顔坐直同副承旨李祉永坐直注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
沈晉賢啓曰來二十五日朝參日次矣敢稟傳曰停
정조 22년
沈晉賢啓曰今日望拜禮時挾輦軍入直禁軍除出標信請出之意敢啓傳曰知道
정조 22년
傳于洪明浩曰戶房承旨與禮曹堂上戶曹郞廳依定式馳詣宣武祠奉審摘奸以來
정조 22년
以瑞興安州等五邑摘奸宣傳官李甲會狀啓漂頹戶所受還穀較其身布之相當酌量減給事傳于李肇源曰依此從便爲之務令實惠下究而已不必較看於還與役停與退之間事令廟堂措辭分付
정조 22년
以慶尙監司李義綱狀啓尙州牧使金在淳母喪事判付內啓下吏曹爲旀此時此邑之曠官一刻切悶今日政以可堪人各別擇差仍令給馬當日下送爲良如敎
정조 22년
有政吏批判書金文淳受由參判徐龍輔進參議未差左副承旨李肇源進啓曰判書金文淳受由參議未差小臣獨政未安何以爲之敢稟傳曰仍爲之以李素爲尙州牧使故僉知金相傑贈戶參例兼故府使金鍹贈左承旨以上前兵使金㷞兩代
정조 22년
兵批判書李時秀進參判柳誼參議李翼晉病參知李尙度入直行左承旨沈晉賢進護軍權裕以兪漢章爲同知柳相穆爲從浦萬戶
정조 22년
李肇源以吏曹言啓曰謹依下敎西川府院君鄭崑壽祠版之在於何地祀孫之誰某訪問則六代祀孫幼學德彬年今七十三歲寓居於京畿長湍地而西川府院君祠版亦爲隨往云矣敢啓傳曰西川祀孫居在畿邑者雖有之年過七十惜哉老矣何以筮仕然而旣問之令該曹先以口傳僉知作窠擬入仍令道伯給鋪馬起送待其上來肅謝亦令該房微稟可也
정조 22년
兵曹口傳政事以鄭德彬爲僉知
정조 22년
尹光顔以御營廳言啓曰前府使李宗胤卽摠兵之七代孫居卽影堂所奉之地卽令御將李漢豐作闕其營中軍以宗胤擬入事命下矣臣營中軍李章漢改差作闕之意敢啓傳曰知道傳敎之別爲謄下卿處者卿其藏于忠武之祠以寓不忘此日之意寧遠伯及摠兵祀孫家亦有書下者卿其造給藏弆之具可也
정조 22년
兵曹以李宗胤爲御營中軍
정조 22년
洪明浩以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則先農壇雩祀壇祈雨壇馬祖壇厲壇壇上及四面紅箭門墻垣階砌俱爲無頉而南壇西邊紅箭門北邊柱根塗灰剝落先蠶壇西邊紅箭門南邊柱根塗灰剝落漢江壇東邊紅箭門北邊柱根塗灰剝落北邊紅箭門西邊柱根塗灰剝落司寒壇東邊紅箭門南邊紅箭門北邊紅箭門柱根塗灰剝落卽爲修改事分付該監此後看護等節着實擧行事各別申飭之意敢啓傳曰知道
정조 22년
應敎韓用鐸掌令洪樂游持平朴宗京校理韓致應副校理朴吉源正言洪受浩修撰洪秀晩嚴耆副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行七字刀割答三司曰不允七字刀割
정조 22년
掌令洪樂游持平朴宗京正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令洪樂游持平朴宗京啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上新除授行大司憲宋煥箕時在忠淸道懷德地請斯速乘馹上來事下諭以掌令朴崙壽之言議風采初何嘗一分近似於淸朝耳目之列而廼於今月十四日政伏奉柏府除旨全昧古規襲謬待牌日昨僚臺竝蒙罷遞合辭將至闕啓冒沒出膺鎭日詣臺矣及登筵席誨責備至臣始旣昧例而請牌終又曠日而肅命滿心慙惶無地自容以此情踪其何可一刻晏然於臺次乎引嫌而退無端請牌雖緣謬例豈可以此輕遞言官請掌令朴崙壽出仕答府曰不允下諭事處置事依啓
정조 22년
尹光顔啓曰司諫李翊模引避退待已至經宿而正言洪受浩旣爲詣臺只傳前啓不爲處置徑先出去事甚未安推考警責仍卽牌招行大司諫韓用龜一體牌招以爲處置之地何如傳曰今聞承宣言正言洪受浩與司諫李翊模同一襲謬之情勢而以批答之各異爲難安不得處置云處義旣均而與不于之長官聯避乃反云然於批答之同異乎從重推考亞諫處置諫長牌招擧行可也
정조 22년
戊午七月二十一日卯時上詣北苑望拜禮入侍時行都承旨洪明浩行左承旨沈晉賢行右承旨姜彝正左副承旨李肇源右副承旨尹光顔同副承旨李祉永記事官洪奭周假注書李弘謙記注官承膺祚記事官金履永檢校提學鄭民始沈煥之檢校直提學李晩秀檢校待敎沈象奎李存秀以次侍立行禮時至左通禮跪啓請外辦上具翼善冠黑圓領袍乘輿出宜春門詣降輿所降輿就版位行四拜禮司香人三上香訖上復行四拜禮步詣乘輿所乘輿敎晉賢曰皇朝人欲爲招見而予以憫旱之心不遑他及今姑未果矣此意卿其招諭也仍入宜春門還內諸臣以次退出
정조 22년
戊午七月二十一日辰時上御重熙堂左承旨入侍時行左承旨沈晉賢假注書李弘謙記注官金景煥承膺祚以次進伏訖上曰右副承旨入侍出榻敎賤臣承命出傳右副承旨尹光顔進伏上命晉賢書傳敎曰竊稽我穆陵朝重恢之業始基於平壤之捷終成於南海之戰而時則有贈領議政西川府院君忠翼公鄭崑壽控于大邦靖我四方有赫聲烈刻畫金石至今照人耳目是日晨朝遙拜神宗顯皇帝諱辰有風弗弗泉亦東流愾我寤歎尤增榛苓之感記昔西川府院君之奉使也聖祖諭之以國之存亡在卿此行及單車入燕慟哭司馬門下石尙書以爲奏庭之哭無以尙之敷奏天門帝赫斯怒璽書先降而褒詡行人泣血之誠王師踵發而盪掃遐陬氛翳之氣遂復我兩京八路維億萬年奠于磐泰莫非我顯皇扶顚字小之盛德至善沒世不忘而若其至誠格天用將皇威之功則西川爲首於當時諸功臣恭覩先朝嘗以三月十九日望拜於殿庭而起感於故相文貞公金堉之在館請援特命其孫將臣金聖應參班仍加品級矣況當是日行是禮豈可無述志示意之擧遣官就西川祠版侑祭祭文當親綴之肅廟甲申宗伯之臣建白別設軍銜一窠以待其祀孫其後未聞有司之遵守西川祠版之在何地與祀孫之誰某令吏禮曹訪問以聞曾聞寧遠伯七分之模寄在江都而颯爽酣戰之姿尙令人肅敬云其祠有額號乎否下諭守臣摭實啓聞寧遠之家摠管李源之子孝承遭艱而適因兼帶之別軍職雖給軍監之散料料與祿體段各異殊有違於不絶之義所受散料換作軍銜祿闋服間權給前府使李宗胤卽摠兵之七代孫而居則在於影堂所奉之地卽令御將李漢豐作闕其營中軍以宗胤擬入欲說皇恩涕在言先人情久而狃安大義日益湮晦竝與朱夫子八箇字訓語而漠然若相忘則君君臣臣之所謂天經地義幾乎熄矣此尊周錄之所以編輯也荏苒遷就汗靑無期令內閣知委校正諸臣俾卽專意完篇命將東援卽再造我邦之恩而頒降寶典一灑二百年之誣汚尤豈非萬倍於東援之昊天罔極之恩也嘗見光國志慶錄故相李畬之記語曰聖祖至誠事皇朝皇朝之父母於我亦無所不至此聖祖所以得於皇朝不止於光國而復有壬辰再造之恩此言誠然光國元勳卽故相忠穆公兪泓贈領相文貞公黃廷彧贈領相文烈公尹暹而忠穆爲上价奉寶典而東來今其嫡長孫漢章以老職襲封杞寧君亦令吏曹問其居住有敦寧則同敦寧擬入否則同樞實職今政差除以爲記此日之道晉賢曰臣有區區所懷適當是日倍切激感敢此仰達矣昔在辛巳關西七義士之立節也南館被禍者十二人灣上被禍者十五人合爲二十七人乙未贈職時只擧八人之名而其中崔孝一車禮亮又在二十七人之外則二十七人中得蒙褒贈者只是六人而已其餘二十一人中白大豪黃後晟崔訔張超等四人之名襍出於諸義士公私文蹟韓仕雄白元仁黃大中三人則幸有子孫之傳記賴而不泯此外十四人竝與其姓名而終無可徵之道極可悼惜凡此二十一人者同時被禍於南館或灣上則其所樹之卓然顧與已配院之七義士宜無異同而只緣子孫之畏縮泯伏以致見漏於當時之恩典今則七義士皆已配侑於顯忠祠華誥崇秩血食千秋而獨彼知名者七人及不知名者十四人則孤魂無主四時餒饗其所鬱抑冤恨於冥冥之中者想必有倍於前日今若別設一壇於顯忠祠之傍豎一木牌書之曰辛巳義士白大豪等二十一人每於祠享之時一體祭之則不昧之魂永有依歸西土瞻聆倍當激勸其於慰忠奬烈之方不爲無助矣再昨年義州慰諭御史李始源以此事狀歸卽陳達而因其時禮堂之覆難未免置而勿論臣之愚見則恐無不可施之端設壇竝享他院固有已例不必以禮無所據爲說設壇與配院大有間焉則亦豈至於恩典之瀆褻乎臣向叨灣尹旣切卽地之感今登筵席仰聆我聖上起感風泉存錄忠裔之敎尤不勝激懷輒此仰達下詢大臣處之恐合事宜矣上曰依爲之令該曹問于在京大臣草記可也出擧條上命書傳敎曰政官牌招開政仍命退承史以次退出
정조 22년
行都承旨洪明浩坐行左承旨沈晉賢坐行右承旨姜彝正坐直左副承旨李肇源坐直右副承旨尹光顔坐同副承旨李祉永坐注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
傳于李肇源曰初仕及復職人入侍
정조 22년
傳于洪明浩曰昨日聞之忠武公奉祀孫李昌熙闋服云前此承傳不比等閒而日前甄復諸窠一不檢擬所令旣非反於所好則不爲擧行殊乖風草之義政官牌招開政今日政復職擬入事分付
정조 22년
傳于沈晉賢曰在外及未肅拜玉堂許遞今日政差出待下批牌招入直
정조 22년
有政吏批行判書金文淳受由參判徐龍輔進參議未差左副承旨李肇源進啓曰判書金文淳受由參議未差小臣獨政未安何以爲之敢稟傳曰仍爲之以李昌熙爲引儀副護軍李宗胤折衝今加嘉善加資事承傳
정조 22년
再政以李翊模爲副應敎嚴耆爲校理沈奎魯爲副校理
정조 22년
兵批判書李時秀病參判柳誼病參議李翼晉入直參知李尙度病行左承旨沈晉賢進護軍李宗胤
정조 22년
獻納徐有聞啓曰臣於淸朝耳目之任夫豈一毫近似而飭敎截嚴他不暇顧冒沒出膺鎭日詣臺反顧循省已極慙悚而以臺閣去就不能交相勉勵襲謬請牌致勤前席誨責之敎至有僚員引避之擧目下情踪宜無異同適蒙恩暇今始來避所失尤大其何敢晏然仍冒於臺次乎請命遞斥臣職答曰爾與諫長正言皆是初牌卽膺之人豈可隨衆來避勿辭亦勿退待
정조 22년
正言洪受浩啓曰臣言議風采初不近似於耳目之任而月初與長僚同被除命同日祗肅冒沒行公惶愧徒切再昨賓筵兩臺以請牌入肅事致勤誨責至於引避旣在僚地不相勉勵之失臣與長僚宜無異同故果爲聯避雖與兩臺之避條件各異昨旣引嫌今乃處置終涉未安昨日詣臺只爲傳啓而退致有承宣之請推又承責敎之截嚴滿心慙悚無地自容以此情踪其何可一刻仍冒於臺次乎昨因日暮今始來避所失尤大請命遞斥臣職答曰爾忽處義意謂與諫長亞諫各有可引之端矣今始知其詳以此以彼極涉太過勿辭亦勿退待爾旣行公諫長之違牌亦過矣令政院牌招可也
정조 22년
沈晉賢以摠戎廳言啓曰昨年十二月二十四日都承旨京畿監司入侍時京畿監司李在學所啓道內諸邑軍丁今方次第釐正而軍多民少之患無邑不然虛伍相續代定極難故先自臣營標下軍保案簿査櫛以其額外冒入者移定邑役且摠廳軍保之在各邑者濫額甚多故纔有往復於該廳以待成冊之修送一體釐正事擧條批旨內摠戎廳軍丁事曾聞該廳不知道臣守令亦多不知者云守禦廳亦然若此而畿邑之民何以堪之乎令時摠使査實劃一釐弊定式後草記守禦廳亦令釐正後狀啓待草記狀啓啓下自卿營作爲一案知委各邑使之毋敢違越如是之後若有闊狹則守摠使該守令隨現嚴勘可也事命下矣本廳案付各色標下軍之散在京外者爲八百五十二名而每名各給一保乃是筵稟定式本廳有自得錄案之例各邑無隨闕塡代之事故虛實相混奸僞漸滋職此之由也前摠戎使臣趙心泰在任時逐色査櫛從實釐正後修送成冊于畿營而保軍原數之不足者爲六十九名矣又若自本廳如前充額則非但外邑之所執言投托冒入假稱濫雜之弊自如且有違於畿伯筵稟出擧條本意故此後則隨闕充代收納保錢等節自軍在各邑成置案冊主管擧行爲宜之意知委畿營矣卽伏見京畿監司李在學擧條下者以爲軍丁隱漏之弊專由於初無案冊知委列邑充代收錢之節皆自該邑管檢之意回移摠廳矣更聞諸倅之言充代收錢反貽邑弊不如依舊之爲便至於軍保六十九名不足者旣是刊冊元數之外則不可加數分定仰請置之而蒙允矣擧條啓下之後但當擧行而第伏念軍保法意自來嚴重而從前使軍卒自望充額自收番錢已極疎忽亦涉紊雜旣知其如此則今當肇正之時各自地方一切管檢然後可以杜奸僞正軍籍而諸倅之復出依舊之論者不但前後之徑庭反涉體貌之未安臣意則謹依道臣前擧條批下擧行恐合事宜至於未充定六十九名道臣雖以刊冊外加定爲言而臣考見流來謄錄則臣廳標下軍在初爲一千六十五名再去甲寅筵稟減數以八百五十二名定案每名只給一保則上項未充定六十九名自是八百五十二名額內而顧今良丁極艱猝難遽議復舊此則以臣廳鄕標下軍殘劣之類抄出降保其代以京標下待年軍從自願塡充則此不過京鄕間名色互換在臣廳不失元數在外邑亦不增額竝以此定式施行何如傳曰允
정조 22년
應敎韓用鐸持平朴宗京獻納徐有聞校理韓致應副校理朴吉源正言洪受浩修撰洪秀晩嚴耆副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪俾王章伸而亂本拔焉措辭見上答三司曰不允末端事付丙矣
정조 22년
持平朴宗京獻納徐有聞正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平朴宗京啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
獻納徐有聞正言洪受浩啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上以司諫李翊模言議風采本不合於淸朝耳目之任而除拜亦旣多日合辭尤係體重所當怵分畏義竭蹶趨膺而全昧流來之故規徒循近日之謬例以至有再昨請牌出肅之擧此莫非臣愚迷顚錯之罪及登筵席聖敎諄諄提諭故事嚴斥陋習臣於是滿心慙惶實莫知措躬之所也以此情踪其何可一刻晏然於臺次乎引嫌而退請牌出肅雖襲謬例豈可以此輕遞言官請司諫李翊模出仕答院曰不允處置事依啓
정조 22년
戊午七月二十二日卯時上御誠正閣諸承旨持公事初仕復職人入侍時行都承旨洪明浩行左承旨沈晉賢行右承旨姜彝正左副承旨李肇源右副承旨尹光顔同副承旨李祉永記事官洪奭周假注書李弘謙記注官金景煥承膺祚檢校待敎沈象奎慶基殿參奉鄭胄煥厚陵令金應麟典籍白宗赫直講金養純以次進伏訖彝正讀奏全羅監司李得臣啓本礪山等官反庫事晉賢讀奏平安兵使李儒敬狀啓碧團僉使丁龜泰到防事慶尙左兵使李得駿狀啓捉虎申飭事光顔讀奏忠淸監司李泰永啓本德山縣誣人惡逆洪立人物故事慶尙監司李義綱啓本時囚罪人等同推開坐事咸鏡監司李集斗啓本金禮大北靑府到配事上命分書判付訖命書榻敎曰來待齋郞入侍奭周承命出傳與崇陵參奉沈繼之偕入進伏上敎繼之曰莎草補缺之役今幾告訖否繼之曰今已畢役矣上曰只以陵軍使役而能無不足之患否繼之曰使陵軍輩赴役汰缺處補土鋪莎而時時灑水以沾根葉渠輩各盡誠力故功役順成致無苟艱之弊矣上曰雨後則莎草自當沾潤着根而若於旱乾時則旋又枯損可慮矣若欲根葉長時遍沾卽地向茁則莫如用水車以盡周洽之澤矣故予方留意者久早晩當以水車出送爾其着念擧行也又敎曰以宰樹春植秋播之意向有飭敎定式矣爾亦知悉否繼之曰伏承下敎之後另加着念依新式遵行矣命先退胄煥進奏職姓名上曰爾自湖南何時離發而本道農形與沿路所見何如近日望雨民情亦渴急否乎胄煥曰臣於本月十二日自昌平發行所過潭陽淳昌全州等邑時値十三日一霈連爲冒雨而來卽今農形則雖一邑一面之內間有優劣之不同統以論之則比他稍勝其中近峽處優有食實之望今年年事大抵穴農矣上曰以予所聞意謂兩南已爲判歉爾所謂穴農者其果然乎湖西初界恩津以上則果何如胄煥曰湖西之境殆不如湖南而亦有間間成樣處矣上曰豆太及木花何如胄煥曰豆太則近頗惜乾似有燋損之慮雨後庶幾蘇枯木花無慮爲大登矣上曰爾年幾何而爲文淸之幾代孫乎胄煥曰年爲三十九而文淸之七代孫矣上曰爾以故家之裔文亦可尙予甚嘉乃矣文淸奉祀孫何人而爾一家中居昌平勝冠者幾人乎胄煥曰先祖臣奉祀孫卽幼學鄭在衡而冠者二十餘人同居一縣之內矣命先退養純進奏職姓名上曰爾年幾何而何故落仕落仕爲幾年乎養純曰年爲六十而以吏曹假郞廳無故作散者今爲二十年矣命退應麟進奏職姓名上曰爾年幾何應麟曰七十矣上曰筋力足堪爲陵官乎應麟曰以犬馬之齒豈敢以不能堪當仰奏乎命退宗赫進奏職姓名上曰爾年幾何宗赫曰六十矣命退晉賢曰厚州印符造成後當下送而兵符則例以禁軍下送印信使於邸便付送無妨乎上曰禁軍旣下去則同爲付送好矣命退承史以次退出
정조 22년
戊午七月二十二日午時上御重熙堂左副承旨入侍時左副承旨李肇源假注書李弘謙記注官金景煥承膺祚以次進伏訖上曰吏曹參判入來開政乎肇源曰纔入來矣上曰聞判堂病未差可云病可則自當出肅待出肅出牌俄者判堂牌姑爲還收之意出傳也賤臣承命出傳仍命退承史以次退出
정조 22년
戊午七月二十二日午時上御誠正閣右承旨入侍時行右承旨姜彝正假注書李弘謙記注官金景煥承應祚以次進伏訖上命書榻敎曰御營中軍李宗胤入侍賤臣承命出傳與御營中軍李宗胤偕入進伏上敎宗胤曰爾年幾何宗胤曰年爲六十矣上曰爾以皇朝摠兵之孫系在隴西可謂中華兩班我國官職固知於汝不足爲榮而予於昨日拜壇之餘特出感舊之意有此除命爾其念先故而體予意也又敎曰爾之親年幾何而曾已加資否宗胤曰臣父孝國年今八十而曾未蒙恩資矣上曰以士庶之故而尙未加資乎宗胤曰然矣上曰爾家出我東後本居沁都乎宗胤曰始寓於忠淸道而臣之五代祖娶於江華仍爲贅居其地矣上曰與李源行列同爲乎宗胤曰臣大父行矣上以傳敎二度命出給仍敎曰予於昨日有所起感而此傳敎寓意者存也爾其齎此傳敎下往爾鄕寧遠伯影堂摠兵祠版前各奉置一度而爾之行也當使兵判給草料路文以爲侈榮之地矣又敎曰爾之族譜旣出則隴西之派一也與兵判家亦有寸數乎宗胤曰臣亦但知爲同宗而不能計寸數矣命先退敎彝正曰承旨聞居湖中農形所聞何如云耶近來一直惜乾東風連吹言念民事誠極渴悶矣彝正曰臣家在公州而此邑尤甚處故閭閻或有騷然之慮而其他溫陽等邑則稍勝云矣命退承史以次退出
정조 22년
戊午七月二十二日未時上御便殿左副承旨入侍時左副承旨李肇源記事官洪奭周記注官金景煥記事官金履永檢校直提學李晩秀原任直閣金祖淳抄啓文臣金近淳申絢曺錫中黃基天以次進伏訖上曰今日之雨猶勝於不雨矣晩秀曰然矣上曰杜陸律印役告完閣臣及監印諸臣竝爲頒給而今日內書給命除也上曰今年年事可謂茫然此時一霈雖不可謂洽足而日日杲杲東風緊吹之餘稍可爲解渴之助矣晩秀曰此後日氣若能調適亦有餘望矣上曰鄭德彬家自勳府特給軍銜祿一科至今食祿云列聖朝尊周之誠報功之念可謂度越千古矣自今後移屬兵曹好矣肇源曰聞其家祠宇肅廟朝特爲造給云矣乃命退諸臣以次退出
정조 22년
行都承旨洪明浩坐行左承旨沈晉賢坐直行右承旨姜彝正坐左副承旨李肇源坐右副承旨尹光顔坐同副承旨李祉永坐直注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
沈晉賢啓曰禁衛營將官來言今日本營軍兵日次私習云矣敢啓傳曰待晴爲之
정조 22년
沈晉賢啓曰御營廳將官來言今日本廳軍兵日次私習云矣敢啓傳曰待晴爲之
정조 22년
傳于沈晉賢曰再明日次對進定於今日
정조 22년
李肇源啓曰諸承旨持公事入侍事命下而再明日次對進定於今日次對日持公事入侍例不得爲之何以爲之敢稟傳曰詣閤仍爲入侍
정조 22년
吏曹戶曹判書單趙鎭寬刑曹判書單朴宗甲已上仍任事承傳
정조 22년
沈晉賢啓曰備局堂上趙尙鎭李益運時無職名令該曹口傳付軍職何如傳曰允
정조 22년
兵曹口傳政事大護軍趙尙鎭護軍李益運竝單付
정조 22년
洪明浩以禮曹言啓曰今七月二十一日左承旨入侍時行左承旨沈晉賢所啓臣有區區所懷適當是日倍切激感敢此仰達矣昔在辛巳關西七義士之立節也南館被禍者十一人灣上被禍者十五人合爲二十六人乙未贈職時只擧八人之名而其中崔孝一車禮亮又在二十六人之外則二十六人中得蒙褒贈者只是六人而已其餘二十人中白大豪黃後晟崔訔張超等四人之名襍出於諸義士公私文蹟韓仕雄白元仁黃大中三人則幸有子孫之傳記賴以不泯此外十三人竝與其姓名而終無可徵之道極可悼惜凡此二十人者同是被禍於南館或灣上則其所樹之卓然顧與已配院之七義士宜無異同而只緣子孫之畏縮泯伏以致見漏於當時之恩典今則七義士皆已配侑於顯忠祠華誥崇秩血食千秋而獨彼知名者七人及不知名者十三人則孤魂無主四時餒饗其所鬱抑冤恨於冥冥之中者想必有倍於前日今若別設一壇於顯忠祠之傍豎一木牌書之曰辛巳義士白大豪等二十人每於祠享之時一體祭之則不昧之魂永有依歸西土瞻聆倍當激勸其於慰忠奬烈之方不爲無助矣再昨年義州慰諭御史李始源以此事狀歸卽陳達而因其時禮堂之覆難未免置而勿論臣之愚見則恐無不可施之端設壇竝享他院固有已例不必以禮無所據爲說設壇又與配院大有間焉則亦豈至於恩典之瀆褻乎臣向叨灣尹旣切卽地之感今登筵席仰聆我聖上起感風泉存錄忠裔之敎尤不勝激懷輒此仰達下詢大臣處之恐合事宜矣上曰依爲之令該曹問于在京大臣草記可也事命下矣發遣郞廳問議于在京大臣則議政府右議政臣李秉模以爲別設一壇之議非無所據而年前禮堂之持難旣有意見其時相臣亦以禮堂之言爲是以臣愚昧不敢擅論於義起之禮伏惟上裁云領中樞府事臣洪樂性行判中樞府事臣蔡濟恭領敦寧府事臣金履素俱以病未獻議云矣大臣之議如此上裁何如傳曰皇朝崇禎丙子以往山河包羞草木帶腥而尙今爲志士之所扼腕而裂眦者辛巳之崔孝一車禮亮事也丁未之林寅觀陳得事也當崔孝一之市舟浮海也關以西許多壯士被酒悲歌相送於港口而謀洩爭死無一得脫其勇也扛鼎其術也舞劍其忠義也薄雲而耀日畢竟事不成而死者命也同時被禍已蒙旌褒之外又有二十人而名姓之傳者僅七人耳猿鶴謳吟尙有煩冤茫然風沙水落石出每西望欷歔未嘗不撫髀於邑有宋威愍公鄭驤葬以衣冠而建祠以祀之唐衛士手擊金虜以死而名字不聞朱子猶表章之崔車諸人之祠亦倣威愍故事則以其姓名之不傳詎少衛士之忠節乎木牌紙牓廣招享之蓋有崇節祠近例而府內旣有顯忠祠以其牌面藏弆本祠遇春秋祭日竝享于壇仍令道臣就其祠題其牌面曰皇明義士白大豪等二十人祭用剛鬛斗酒著爲式若林寅觀等九十五人之事固出於迫不得已之意而故副學李端相之詩故洗馬尹以健之疏可以無愧於千秋彼九十五人之一時竝戮慘傷錯愕何嗟及之其來泊雖在耽羅其回程必由灣上而于今一百三十有二年之間尙未有宣鬱疏冤之擧其爲闕典欠事莫有過此適當二十義士竝享之時九十五人一體造牌同祭題曰皇朝遺民林寅觀等九十五人若是則禮似有據義似有辭竝以此意分付可也
정조 22년
沈晉賢以兵曹言啓曰凡在職者入啓受由之後始爲下鄕自是法例而卽接武兼廳牒報則武臣兼宣傳官李春光不爲受由任自下鄕云揆以法例極爲駭然不可仍置汰去何如傳曰允該廳此等事登聞非止一再廳首及所任可謂罪同任他委折査問草記勘罪可也
정조 22년
應敎韓用鐸副應敎李翊模持平朴宗京獻納徐有聞校理韓致應嚴耆副校理朴吉源沈奎魯修撰洪秀晩副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行十一字刀割答三司曰不允五字刀割
정조 22년
持平朴宗京獻納徐有聞啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
獻納徐有聞啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金𨃽亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
行大司諫韓用龜持平朴宗京獻納徐有聞啓曰臣等俱以無似之賤冒據言議之地尋常愧懼如無容措而今日賓對有命顚倒趨造則詣臺之僚已爲傳啓而承批矣臣等固當相率退去而徒知應參之有例全昧微稟之爲煩以致承宣請推之擧此莫非臣等昏謬顚錯之失以此情踪其何敢一刻晏然於臺次乎請命遞斥臣等之職答曰做錯非細旣經問備勿辭亦勿退待
정조 22년
洪明浩以禮曹言啓曰今此皇明義士白大豪等二十一人皇朝遺民林寅觀等九十五人設壇于義州顯忠祠之傍造牌同享而壇所則設於祠坐神門之內坐向與祠宇同木牌則一依配享位板造成依傳敎題面春秋祭享時列奉於壇上常時則祠內分左右奉安而勿設交椅設一空床安於其上以避配享之嫌第次則當依傳敎第次祠內奉安時白義士等在東配享之下林遺民等在西配享之下壇上出主時亦白東林西而祠享時祭品一依配享位例備設而旣是衆人同享則白義士等一位林遺民等一位各以飯三盆泡湯三盆酒三大椀猪用全首設壇後祭時依己酉致祭時例設旗幟鉦鼓香祝當自京下送獻官本府尹爲之位板材栗木依例自本曹下送而合行條件竝關後錄分付本道之意敢啓傳曰知道神理不甚相遠則距泉漳不啻夐邈況百餘年之後始行竝侑之典年之久地之遠有如彼其所招招之擧宜有拔異之例略倣城隍發告儀節行祀前期先令守臣告于城祠祭日備禮行事告文道臣撰送事一體分付於箕伯灣尹可也
정조 22년
戊午七月二十三日午時上御重熙堂左承旨右副承旨入侍時行左承旨沈晉賢右副承旨尹光顔假注書李弘謙記注官金景煥承膺祚以次進伏訖上曰左副承旨入侍出傳敎賤臣承命出傳左副承旨李肇源進伏以義士二十一人等設壇同享事收議諸大臣草記命晉賢書批答訖仍諭曰林陳之事至今思惟不覺慘傷而慨惋往往掩卷而歎者久矣每欲有一番下敎以擧未遑之典而迄未之果今因故義士之竝享有此一體同祭之命庶幾慰餒魂而永有辭矣又敎肇源曰承旨之先祖故副學之發於吟詠者眞慷慨矣其奉祀誰家歟肇源曰臣父乃奉祀矣命光顔書禮曹草記批答仍命退承史以次退出
정조 22년
行都承旨洪明浩坐行左承旨沈晉賢坐行右承旨姜彝正坐左副承旨李肇源緣故出右副承旨尹光顔坐直同副承旨李祉永坐直注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
備忘記京畿水使柳孝源下直長弓一張長箭一部片箭一部筒兒一箇賜給
정조 22년
沈晉賢以司僕寺一二提調意啓曰本寺兼內乘李石求以其身病無以時月內供職呈狀乞遞有難强令察任今姑改差其代令該曹口傳差出使之推移入直之地何如傳曰允
정조 22년
兵曹口傳政事以李謙會爲內乘
정조 22년
沈晉賢以兵曹言啓曰因本曹草記武臣兼宣傳官李春光不爲受由任自下鄕汰去事批旨內允該廳此等事登聞非止一再廳首及所任可謂罪同任他委折査問草記勘罪可也事命下矣該廳廳首申大益朔掌務官李寬福等處査問委折則以爲李春光今都政出六陞拜武兼之後以其篤老偏母病勢甚重直欲擅行故以呈辭入啓後始可發行之意屢次勸諭矣又聞其母病急報未及呈辭致有此不待受由任自下往之擧不能檢飭之罪實無所逃云矣李春光果有親病情理切急則直以呈辭呈于政院而下去法例當然春光遠人雖未諳法例身爲該廳廳首及所任所當據例力挽而任他徑行慢不察飭者俱極駭然武臣兼宣傳官申大益李寬福等一體汰去何如傳曰後勿如是之意嚴飭分付可也
정조 22년
應敎韓用鐸副應敎李翊模掌令洪樂游校理韓致應嚴耆副校理朴吉源沈奎魯正言洪受浩修撰洪秀晩副修撰鄭東幹啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀割答三司曰不允六字刀割
정조 22년
掌令洪樂游正言洪受浩啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令洪樂游啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
正言洪受浩啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金𨃽亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午七月二十四日卯時上御誠正閣諸承旨持公事入侍時行都承旨洪明浩行左承旨沈晉賢右承旨姜彝正左副承旨李肇源右副承旨尹光顔同副承旨李祉永記事官洪奭周假注書李弘謙記注官金景煥承膺祚以次進伏訖肇源讀奏慶尙監司李義綱狀啓松羅察訪李功懋到任事晉賢讀奏慶尙監司李義綱啓本東萊府反庫事彝正讀奏忠淸監司李泰永啓本上番忠順衛等摠數開坐事上命分書判付訖明浩光顔等以無公事房先退上敎祉永曰西川府院君之祀孫鄭德彬承旨曾或知之而其族戚間亦有顯人否祉永曰臣則未有雅分而聞與侍從姜世鷹連姻云矣上命書榻敎曰判敦寧入侍又命書榻敎曰下直閫帥入侍奭周承命出傳與判敦寧李敏輔京畿水使柳孝源偕入進伏上敎敏輔進前敎曰久未見卿矣近來聞卿甚衰今見顔貌別無所減幸矣筋力則果何如敏輔曰臣連以風漸種種呻楚行步之節頓覺不如前矣臣於昨年領府事賜几杖時登筵之後今始趨造積違之餘不勝欣瞻之至矣上曰卿之夫人筋力較勝於卿云然否敏輔曰似勝矣上曰卿至今偕老兼有二子榮貴可謂福人而其有內助之功亦可知也敏輔曰臣旣濫蒙恩數而二子亦皆翺翔邇列臣日夜以盈滿爲懼用心之故似覺益衰矣上曰卿之此言好矣近來以何消日乎敏輔曰以冊子消遣長日矣上曰予比於卿年爲半而多少酬應之暇如非冊子則亦難消日矣卿之先祖故副學以皇朝林寅觀陳得事發於詩詠有所愾歎者矣予嘗追憶每以爲此一事於我國甚於下城之恥爲念伊日光景未嘗不惻然而傷寤言而歎每欲一施拔異之典而迄未之果日前望拜後予有起感而特命二十一義士竝享于顯忠祠仍以林陳等九十五人一體同祭自今以後庶可有辭於後世而餒而之魂亦必來饗矣以伊日所下傳敎事係卿先故故使卿子承旨謄示於卿矣卿果見之否敏輔曰昨果見之矣林陳事尙令人感慨而聖念及此克擧百餘年未遑之典彼冥冥飮恨之類亦必感泣於無知之中矣上曰故洗馬尹以健之疏予嘗一覽而其所激昻感慨者非比於一時斥和之章可謂撑宇宙亘古今烈烈不晦而惜乎原疏不出於世人無知者而尙寥寥泯沒無稱豈非欠事耶聞卿與尹家有戚分云然否敏輔曰尹以健卽臣生父之外祖矣上曰故李摠兵之祀孫前府使李宗胤日前以念舊之意特除御營中軍矣以其日所下傳敎使之往藏于摠兵之祠而於其行仍令兵判給馬草料以爲侈榮矣摠兵家族譜旣出而系是隴西則與兵判家亦有同宗之誼而兵判則似不以爲然卿則以爲如何敏輔曰臣之始祖卽唐之宗室而唐之李出於玄元隴西之李亦以玄元爲祖然則臣姓謂與隴西李同姓云者亦何怪也上曰老成之論果勝於人矣上曰予近以憫旱日夜用心湖嶺民事將何以賑濟也敏輔曰臣仰念厦氊憂勤太過實不勝區區下情而第今春漕運之利涉比近年罕有以此或冀爲明年經費之道矣上曰稅船之順到果無如今年而聞空船下去時或有致敗云亦可見造化無全功凡事莫非順受其正而已仍命先退敎肇源曰承旨隨後出去也命孝源進前敎曰今行欲爲將往乎上命晉賢宣諭仍命先退晉賢曰顯忠祠祭享時用鼓吹事旣有成命矣地是邊上鼓吹之祭或致喧傳之慮來頭祭享時鼓吹一款當設而不作乎上曰今番初享時則儀節不可草草使擧鼓吹而此後則置之無妨獻官則府尹爲之可也命退承史以次退出
정조 22년
行都承旨洪明浩坐行左承旨沈晉賢坐行右承旨姜彝正坐左副承旨李肇源坐直右副承旨尹光顔坐同副承旨李祉永坐直注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
藥房提調鄭昌順提調沈晉賢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
沈晉賢啓曰禁衛營將官來言今日本營軍兵日次私習云矣敢啓傳曰後日次爲之
정조 22년
沈晉賢啓曰御營廳將官來言今日本廳軍兵日次私習云矣敢啓傳曰後日次爲之
정조 22년
以掌令朴崙壽牌不進罷職傳旨傳于尹光顔曰只推
정조 22년
更曹口傳政事以李謙會爲樂安郡守
정조 22년
兵曹口傳政事以李光敏爲鹿島萬戶
정조 22년
李祉永以司僕寺一二提調意啓曰本寺兼內乘李謙會今日政移拜樂安郡守矣其代卽令該曹口傳差出以爲推移入直之地何如傳曰允
정조 22년
兵曹口傳政事以金煐爲司僕內乘
정조 22년
戊午七月二十五日卯時上御便殿左副承旨入侍時左副承旨李肇源記事官洪奭周記注官金景煥記事官金履永以次進伏訖上敎肇源曰老人昨日出去之後果得無恙乎肇源曰別無所損矣上曰今日之雨必有所益矣下番聞湖中消息乎履永曰得聞東風以前消息而民情遑汲云矣上曰霜候若退至九月則必有可望矣肇源曰退至八月晦間亦有益云矣上曰國朝名臣錄及人物考欲爲抄出而其人則一以廣抄爲主其目則以相臣將臣文衡等類彙分以爲新進輩典故之資自明日當始役鑄所校正諸文臣外洪義浩金履載金啓溫姜浚欽皆令來待今日則檢校待敎沈象奎來詣鑄所先爲抄入凡例也仍命書榻敎曰此時本道民事不可一刻曠務樂安郡守鹿島萬戶之代卽令該曹口傳差出使之當日辭朝至於樂安自是弊邑另擇其代給馬下送仍命退承史以次退出
정조 22년
行都承旨洪明浩病行左承旨沈晉賢坐行右承旨姜彝正坐直左副承旨李肇源坐直右副承旨尹光顔坐同副承旨李祉永坐注書洪奭周仕尹命烈未肅拜假注書李弘謙仕直事變假注書黃萬齡
정조 22년
以刑曹坐不坐單子傳于姜彝正曰旣罷旋仍之後又復連爲懸病事體所在不可無飭欲爲嚴飭行公矣聞其下堂之憂難責出脚云判書朴宗甲許遞前望單子入之
정조 22년
洪明浩以禮曹言啓曰贈領議政西川府院君忠翼公鄭崑壽祠版遣官侑祭祭文當親綴且思之肅廟甲申宗伯之臣建白別設軍銜一窠以待其祀孫其後未聞有司之遵守西川祠版之在何地與祀孫之誰某令吏禮曹訪問以聞事命下矣依聖敎訪問則其祠版及祀孫鄭德彬在於京畿長湍地而且考其世系則西川府院君子縣監贈承旨檄子司直惟點子直長昌堯子鎰子周泰子德彬至今繼世自忠勳府付司果受祿云矣敢啓傳曰知道
정조 22년
沈晉賢以兵曹言啓曰武臣兼宣傳官金春衡素患風痺之症近益添劇萬無供職之望呈狀乞遞病旣沈重則不可强令察任改差何如傳曰允
정조 22년
沈晉賢以司僕寺一二提調意啓曰內寺所在調習馬鞍一部及巡更棱杖一箇昨夜四更量見失而三更以前則次次與受四更巡更巨達不得與受於五更巡更巨達則明是四更巡更巨達昏睡見失之致調習鞍則雖難的知其所失之在於何更鞍子在於馬廊而三更與受之時前門鎖閉四更五更與受交替之際始覺前門之開其爲同失於四更可以推知內廐何等嚴重而有此見失萬萬驚駭臣等不飭之罪惶恐俟勘而四更巡更巨達二名移法司照律上直書吏理馬養馬自本寺各別嚴治所失物件爲先令各項員役卽速捉納而當該入直郞官令該府拿問重勘何如傳曰內寺巡更之法無異禁直衛司自古備置禁火之具一依各番所之例則摘奸被捉於申禁之餘者寧不痛駭二提調且兼本兵之長其爲不職甚於等閑之提擧此等微事卿則何必引咎乎二提調從重推考可以懲治之類使之嚴棍兼內乘則生疎所致亦爲從重推考可也
정조 22년
沈晉賢以左邊捕盜廳言啓曰本廳兼從事官尹心輝身病猝重勢難察任本廳兼從事之任今姑改差何如傳曰允
정조 22년
戶曹啓目粘連樂安郡丁巳條田稅米太近千石之見敗無一包之拯出萬萬驚心之外尤不勝痛駭今此鹿島鎭擧行慢忽不勤護送未越本站前後所犯節節可駭該萬戶禹德運爲先罷黜拿問嚴勘長興府段專事推諉初不盡力鉤拯則論其罪狀不可仍置前府使洪龍健亦爲拿問定罪船漢之致此作奸終至致敗之境者萬萬駭痛樂安郡守李元臣亦爲罷黜拿問重勘當此稅船之去來每貽宵旰之憂勤而始聞臭載之報宜卽登聞是去乙五旬稽滯不可無警該道臣爲先從重推考何如判付啓依允爲旀裝發故過一朔臭載不拯一包果有如許前例乎卿與惠堂相議另査照法以爲懲後之道道伯之今始登聞者亦甚駭然若或不有新頒令甲任其再徵期欲彌縫而然則尤豈成說乎今雖具格登聞安知無已徵之穀物更不派還於民間乎卿其嚴關査問使之首實報來後卽爲草記爲良如敎
정조 22년
戊午七月二十六日午時上御便殿左承旨右副承旨入侍時行左承旨沈晉賢右副承旨尹光顔記事官洪奭周記注官金景煥記事官金履永原任直閣金祖淳抄啓文臣曺錫中以次進伏訖上曰今人固陋不識我東典故至於西川君鄭崑壽之名不能承書故欲抄此書以爲博古之資而先就名臣錄諸人抄出事蹟次以人物考所載補其闕漏仍取相臣考登壇考文衡考湖堂考等書從座目竝錄無遺凡例編目從當講究歸一而爲先令新舊抄啓諸人抄謄兩書以入也如人名下錄其生卒履歷則須從詳備年條之可考者亦勿漏落至於子孫譜系建院致祭等節亦當追後考入今番則只就二書中抄其可抄而言邊較略行邊較詳可也光顔曰人物考則善惡竝錄有異於名臣錄矣上曰善惡竝收勿爲存拔然後可無爭端且易考閱如無事蹟而只有墓道文字者則以別考編入亦無妨矣抄啓之來待者竝與承旨閣臣而爲幾人晉賢曰十六人矣上曰一人專當則汗靑無日各人分管則凡例易舛而必也衆人合力然後可以速訖今日則會于鑄所議定凡例自明日分卷抄謄期於不多日內畢工可也仍命退諸臣以次退出
정조 22년
戊午七月二十六日申時上御重熙堂坐直承旨入侍時左副承旨李肇源假注書李弘謙記注官金景煥承膺祚以次進伏訖上曰覽此景慕宮朔望祭獻官單子則以曾經吏參人塡差以前有飭敎而然歟肇源曰果有飭敎故近以吏參差之已成例矣上曰李敬一老病之人以預差陞實之意知委也命書判付訖仍命退承史以次退出
정조 22년
行都承旨李晩秀坐行左承旨姜彝正坐右承旨李肇源坐左副承旨蔡弘遠坐直右副承旨兪漢寧坐直同副承旨李祉永坐注書洪奭周仕尹命烈未肅拜假注書李弘謙仕直事變假注書黃萬齡仕
정조 22년
李肇源啓曰來初一日輪對日次矣敢稟傳曰當次人受點後日次待令
정조 22년
傳于李祉永曰再明日次對進定於今日
정조 22년
李肇源啓曰諸承旨持公事入侍事命下臣等今方詣閤而再明日次對進定於今日次對日持公事入侍例不得爲之何以爲之敢稟傳曰卿等詣閤仍爲入侍
정조 22년
姜彝正啓曰右副承旨尹光顔今日不爲仕進卽爲牌招何如傳曰與都承旨左承旨許遞前望單子入之待下批牌招察任
정조 22년
承旨前望單子入之李晩秀兪漢寧蔡弘遠落點
정조 22년
李肇源啓曰吏曹參判李敬一牌不進推考傳旨今方捧入而開政命下之後如是違牌事甚未安更卽牌招何如傳曰允
정조 22년
以江華留守申光履伏啓寧遠伯祠宇宣額與否詳問馳啓事判付內聞於御營中軍李宗胤之言寧遠影堂卽小本幀軸云且有故守臣五字題扁則雖未必宣額而每歲祀需自官備給乎論理狀聞事回諭爲良如敎
정조 22년
以全羅監司李得臣狀啓求禮等邑蟲災當行酺祭而今番雨後庶有洗滌之望請香一款差觀熾熄更爲登聞計料事傳于李祉永曰酺祭香祝下送如不設行淨潔處燒火事回諭
정조 22년
以忠淸監司李泰永狀啓本道儒生都會覆試及選武軍官馬兵都試特許退限令廟堂稟處事傳于李晩秀曰依狀請施行事令廟堂行會而奴亦民也諸道之中嶺南寺奴之弊卽夙夜念念另究便宜之政長在講確商量姑未能一變痼瘼而初元特罷推刷之法其後擧行依舊侵虐云爾則營邑之臣豈敢辭不職之罪乎從當隨現嚴處而見今宣頭改案亦必當前依籍案例未修正處一竝退限事分付嶺伯而兩胡準此荒歲民事無論巨細莫過於不撓凡涉於撓民者一切勿爲然後可免於揚湯止沸之譏而勝似蠲役停賦似此諸條之除非擅便者各令三道道臣論理啓聞事一體分付
정조 22년
以忠淸監司李泰永狀啓陞戶軍抄上特爲姑停事令廟堂稟旨分付事判付內啓下備邊司爲旀取考前例草記稟處爲良如敎
정조 22년
李晩秀以禮曹言啓曰太廟秋展謁取稟草記傳曰生涼後更稟可也事命下矣展謁吉日以何間推擇乎敢稟傳曰近因潣旱且待生涼尙未行禮以來初各日擇吉可也
정조 22년
李晩秀以禮曹言啓曰景慕宮秋展謁取稟草記傳曰生涼後更稟可也事命下矣展謁吉日以何間推擇乎敢稟傳曰太廟展謁日當展謁以此知悉可也
정조 22년
李肇源啓曰吏曹參判李敬一再牌不進推考傳旨今方捧入而開政命下之後連事違召無意承膺事體所在誠極未安所當更請牌招而係是一日三牌何以爲之敢稟傳曰聞有實病判書待開門牌招開政
정조 22년
姜彝正以戶曹言啓曰傳曰今日召見西川府院君奉祀孫僉知鄭德彬及血孫幼學鄭尙勳而德彬則有孫而未滿筮仕之年尙勳之五代祖自在遺腹至有除職承傳其祖經三邑倅其先有承傳未及收用尙勳年過五十西川血孫只是其家云則先從年滿者除職爲可令該曹待窠卽爲調用德彬雖付僉樞年過七十見甚衰老難責職事殊可惜也曾聞有造給西川祠宇之特恩而其家飄落不能守其弊廬竝與藏版之祠宇爲他人貰入云亦甚矜惻卽令該曹贖還後草記事命下矣西川府院君舊第所在處及貰錢數爻問于本家則以爲家在南部會賢洞而本是前朝文貞公卓愼之家分給於外孫執義鄭沃卿乃西川府院君之高祖也以世傳之基子孫零替不能保守捧價三百兩賣貰他人云故貰錢三百兩依數題給後使之卽爲退貰還入之意敢啓傳曰知道
정조 22년
蔡弘遠以兵曹言啓曰謹依司僕寺草記批旨本寺書吏金景福理馬丁興得養馬成點大曺貴孫巨達田命得金宗大等各嚴棍十五度懲礪之意敢啓傳曰知道
정조 22년
李肇源以忠勳府言啓曰西川府院君鄭崑壽奉祀孫德彬孫堉忠義衛付祿當否問啓事命下矣問于德彬處則以爲自先世曾無忠義衛口傳之事且其孫方習擧業有難入仕云矣敢啓傳曰待其筮仕年滿本府草記可也
정조 22년
蔡弘遠以備邊司言啓曰卽見忠淸監司李泰永狀啓則以爲本道陞戶軍四十名例於每式年抄上而第今年穡事之被災到處孔酷此時窮民之資裝點送弊固不些乙卯去式亦以歉荒朝家特許十名抄上目今災荒比諸乙卯不啻倍蓰上項陞戶軍四十名抄上特爲姑停事請令廟堂稟旨分付而判付內取考前例草記稟處事命下矣取考久遠前例則道臣雖或狀請廟堂及該營皆爲防啓以近例言之則癸卯畿湖陞戶因特敎停退乙卯各道陞戶中一百二十戶蠲停而以守禦廳舊軍塡充今此道臣所陳十名抄上之例卽措此也而其實則非直因歉之致矣陞戶法意至爲嚴重往昔之一例防啓自有深意有不敢輒引近例仰請闊狹狀辭置之何如傳曰允
정조 22년
兪漢寧以義禁府言啓曰長興前府使洪龍健樂安前郡守李元臣鹿島前萬戶禹德運拿來全羅監司李得臣狀啓戶曹粘目憑閱處之事傳旨啓下矣洪龍健今方待命拿囚而李元臣時在任所發遣府羅將拿來禹德運亦在任所發遣府羅將交代後拿來何如傳曰此時湖南豈可爲弊待待命拿囚可也
정조 22년
禁府啓目承文上博士李覲吾原情云云傳旨內辭緣泛稱遲晩刑推得情何如判付啓付過放送使之當日擧行爲良如敎又啓目長興前府使洪龍健原情云云傳旨內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如啓允
정조 22년
行大司諫韓用龜啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金𨃽亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答曰不允
정조 22년
戊午七月二十七日午時上御重熙堂右承旨左副承旨入侍時右承旨李肇源左副承旨蔡弘遠假注書李弘謙記注官金景煥承膺祚以次進伏訖上命肇源書傳敎曰中州之難士多浮海而東者蓋自管幼安始而唐之南敏宋之鄭臣保諸人卽其亞也及至皇朝啓禎之間山行水宿踵相接焉錢塘黃功其較著者去國憂憤往往發之吟詠而尙操南樹高牙擁大節立勳邊上之蹟亦有可以因詩而見者況與林陳問答之時嗚嗚咽咽如慶卿歌而漸離筑髮森森衝冠其人之豪雋魁壘於此又可知耳若使其人當晏燕無事之日奉皇詔而來則東之士女將奔奏於車塵馬跡之傍瞻望其皇華四牡之儀而亦不可得也又若其子弟隨至則仰之以貴遊推之以上座而今也飄零百年之後習俗之淺之愈甚玉佩文章尙矣無聞名編行伍負薪不封眞所謂淮橘爲枳寧不惻然而傷心後孫世中雖得討捕使銜其嗣胄落在鄕典尙不沾祿豈不是欠事黃公功奉祀玄孫淮陽幼學聖才先令御將付該營勸武招見身手啓聞而起送時道伯給鋪馬糧資世中子出身胤付祿禁旅又命書傳敎曰今日召見西川府院君奉祀孫僉知鄭德彬及血孫幼學鄭尙勳而德彬則有孫而未滿筮仕之年尙勳之五代祖自在遺腹至有除職承傳其祖經三邑倅其先有承傳未及收用尙勳年過五十西川血孫只是其家云則先從年滿者除職爲可令該曹待窠卽爲調用德彬雖付僉樞年過七十見其衰老難責職事殊可惜也曾聞有造給西川祠宇之特恩而其家飄落不能守其弊廬竝與藏版之祠宇爲他人所貰入云亦甚矜惻卽令該曹贖還後草記命弘遠書傳敎曰近來政格亞將爲二品職而閫帥爲其堦梯則閫帥父七十者加資亞將父年八十者之勿論殊乖見行之格式其後行政一無皁白況此家與尋常亞將家不可同日而語者乎當該銓官遞差御營中軍李宗胤父孝國加資令該曹今日政不批施行命書榻敎曰吏曹參判前望單子入之待下批牌招開政仍命退承史以次退出
정조 22년
戊午七月二十七日午時上御便殿都承旨入侍時行都承旨李晩秀記事官洪奭周記注官金景煥承膺祚檢校提學鄭民始以次進伏訖上曰文侍從歷試守令之議果何以爲定耶民始曰俄者籌坐諸宰亦各陳所見而姑未有定論矣上曰鄭黃兩家子孫中誰當爲承傳乎問于該曹知入賤臣承命出問回奏曰鄭氏則鄭德彬之孫爲長派而黃氏則黃世中之子出身黃胤最爲可合云矣民始曰左傳刻役不久當訖從近當爲印出矣上曰首卷之世系圖多有訛誤不免改板云此乃舍古人而從繹史之過也陸律數爻之錯計亦豈成說乎公私諸件竝令今日內洗補也仍命書榻敎曰當該監印閣臣從重推考當該抄啓文臣拿問處之仍命退諸臣以次退出
정조 22년
行都承旨李晩秀內閣直行左承旨姜彝正坐右承旨李肇源坐直左副承旨蔡弘遠坐右副承旨兪漢寧坐同副承旨李祉永坐直注書尹命烈牌不進柳台佐在外假注書洪奭周仕直李弘謙仕事變假注書黃萬齡仕
정조 22년
蔡弘遠啓曰禁衛營將官來言今日本營軍兵日次私習云矣敢啓傳曰知道
정조 22년
蔡弘遠啓曰御營廳將官來言今日本廳軍兵日次私習云矣敢啓傳曰知道
정조 22년
李肇源啓曰杞寧君兪漢章依下敎來待矣傳曰入侍
정조 22년
傳于兪漢寧曰右副承旨入侍
정조 22년
注書洪奭周削名代以洪奭周爲假注書
정조 22년
李肇源以吏曹言啓曰新除授吉州牧使李東憲戶奴呈狀內矣上典偏母今年爲七十六歲而衰病沈淹中新除本邑旣非挈眷處則離舍遠赴實無其路卽速入啓遞改云親年七十歲以上者勿差三百里外遠邑守令載在法典吉州牧使李東憲改差何如傳曰允
정조 22년
有政吏批判書金文淳進參判李敬一病參議未差右承旨李肇源進以任希存爲吏曹參議尹序東爲司諫徐有聞爲修撰沈晉賢爲禮曹參判李書九爲知春秋趙鎭寬爲禮賓提調朴宗甲爲掌樂提調趙尙鎭爲氷庫提調高宅謙爲左通禮沈能燮鄭選爲監察訓鍊都監提調單趙鎭寬學生李孝國今加通政御營中軍李宗胤父加資事承傳李澄萬爲吉州牧使
정조 22년
再政義盈主簿趙鎭完同春秋尹得孚以上竝單付安廷鐸爲韓山郡守
정조 22년
兵批判書李時秀病參判柳誼病參議李翼晉病參知李尙度入直進左副承旨蔡弘遠進大護軍朴宗甲護軍洪明浩沈晉賢副護軍尹光顔副司直李魯春尹序東鄭東觀副司果宋持敬訓鍊正李石求以上竝單付
정조 22년
傳于李肇源曰注書洪奭周旣命削名則當次人今政當爲付職薦狀啓辭政前當書入而尙無一言此似微事不能動念於處分者諸承旨事萬萬駭然其委折使之自首當次人依例付職於今政一注書何處去此亦紀綱所在新除注書待下批與該注書出牌
정조 22년
傳于李祉永曰坐直承旨入侍
정조 22년
傳于李祉永曰傳諭史官入侍
정조 22년
李晩秀啓曰注書洪奭周削名之命下於今日朝前而開政又在此際當次人薦狀啓辭卽爲書入待批下越送吏曹使之付職自是格例所在而臣等矇不覺察尙未擧行致勤下敎震懍悚恧罔知所措臣晩秀身居一院之首臣肇源職是該房不職之罪實無所逃臣彝正臣弘遠臣漢寧臣祉永同在院中昏謬不察罪無異同臣等不勝惶恐待罪之意敢啓傳曰卿等爲先從重推考
정조 22년
李肇源啓曰注書有闕之代被薦人柳台佐薦狀依例成送吏曹之意敢啓傳曰知道
정조 22년
以平安監司閔鍾顯啓本罪人尹尙才龍川府到配事傳于兪漢寧曰前有飭敎更不敢登聞於奏御文字則禁營之移送刑曹刑曹之發配該道也關文配文之無難書之致此煩徹該將臣及該堂爲先從重推考此啓本還下送定配人仍令該道還付於該將臣該堂處
정조 22년
李肇源啓曰新除授注書柳台佐時在慶尙道安東地斯速乘馹上來事下諭何如傳曰允
정조 22년
蔡弘遠以備邊司言啓曰卽見慶尙監司李義綱狀啓則以爲戊午式陞戶砲手三十名抄上之意今方知委於當次各邑而陞戶之齋裝動費屢百金民間之騷擾至爲三十邑其所爲弊不可勝言癸卯丙午俱以年事之失稔陞戶抄上特令停退壬子又爲狀請蒙允而見今賙賑纔畢秋事未判此時民勢轉益艱乏道內陞戶依已例待明秋抄上事請令廟堂稟旨分付矣癸卯陞戶畿湖停退之後又因特敎及於兩南壬子本道陞戶停退亦有特許之恩而法意嚴重有難闊狹之意已爲仰陳於湖西覆啓今不可異同狀辭置之何如傳曰允
정조 22년
蔡弘遠以兵曹言啓曰謹依下敎宣傳官鄭宅休柳相奎等不參試射誰所敎勸事査問於諸宣傳官等處則諸宣傳官等所告內處分之下惟以不敢更爲處義齊勸而已何敢以不參試射之意敎勸云更問於鄭宅休柳相奎等處則以爲處分之下敢稱私義不參試射都是渠等自犯死罪之致實非僚員有所勸諭云屢度詳詰終始一辭鄭宅休柳相奎等嚴飭應射之意敢啓傳曰名以本兵之長幺麽査事不能直捧直招可謂紀綱掃無地名以宣傳官者一竝拿入査實又復抵賴則待朝卽爲開坐沙場聚會本兵所屬諸軍欺罔之宣傳官等一竝面灰假揷回示軍中然後更爲拿入限三十度嚴棍取其直招以聞今日下敎何等嚴截則卿之擧行近於戲劇若不以直招草記則明日擧行後當於春塘臺殿座卿則拿入嚴棍以勵頹綱此草記爲先還給
정조 22년
蔡弘遠以兵曹言啓曰謹依本曹草記批旨宣傳官李馨秀等二十五人前宣傳官吳載重一竝拿入以前後慫慂委折欺罔情狀屢次反復嚴加盤詰則吳載重所供內以爲射會及省記時連爲勸出兩人何敢爲慫慂之計云李馨秀所供內以爲當初柳相奎自廳中施罰時鄭宅休問於渠曰僚員旣被罰引嫌則似難獨爲晏然云故答以事勢似然云鄭宅休所供內以爲當初柳相奎被罰時果以此問於李馨秀則馨秀所答果如渠之所言此外則處義一事實無與他僚酬酢云柳相奎所供內以爲當初自廳中施罰時渠則不知亦爲進去前宣傳官柳相穆言於渠曰廳中方施罰於汝汝則不當參於廳會云至於處義則乃是愚迷所致實非爲人慫慂云李周鳳李尙謙所供內以爲與廳首勸入而已未嘗議到處義云李甲會所供內以爲奉命歸後始聞有此事一見鄭宅休而勸其供仕何敢勸其處義云任聖皐洪理變徐翼淳所供內以爲處分之下僚員去就何敢議到云李克豐金魯巖所供內以爲渠等方在曹司右僚去就何敢與聞云安光贊沈豐祖金宅基金魯甲所供內以爲渠等矇眛何敢論人處義云柳得源金憲柱尹敏東所供內以爲旣已處分之後何敢勸其處義云盧重田德顯李勉植李蓍明許乘李健植李漢極所供內以爲初未嘗與兩人接面何敢勸其處義云矣今此所供李馨秀一人外吳載重等二十五人一辭發明終不直招究其情狀萬萬痛惡分明慫慂之人終未査得臣則萬萬惶懍恭俟重勘而諸宣傳官等依初下敎待明朝開坐沙場回示嚴棍更爲取招計料李英植鄭繼周呈辭在外未得同爲取招之意敢啓傳曰當初處分不但曲盡如渠輩敢於處分之下敢稱處義乎向來一弁之晩時赴講其跡疑似雖不嚴處今則悖習漸長至有今日草記之擧名以宣傳官則雖文兼不敢若此言念後弊不可但以紀綱之掃地言卿之朝者草記極爲苟且推考李馨秀則信口然諾何異敎使特以兼帶入直不入於初次査問之中與欺隱有間而渠亦人也宜知嚴畏何敢汎視漫應乎爲先畿沿充軍柳相奎鄭宅休何論淺深亦爲充軍一言而蔽之曰行首不似之致三人者何責始旣任其跳踉旋又不敢指告當該行首吳載重削其職名更勿檢擬於宣薦近處官銜其餘宣傳官別無更問之端放送可也
정조 22년
蔡弘遠以兵曹言啓曰謹依下敎前行首宣傳官吳載重決棍五度之意敢啓傳曰更爲拿入與諸宣傳官同爲取招可也
정조 22년
兵曹口傳政事以鄭學耕爲宣傳官
정조 22년
京畿監司李在學疏曰伏以臣之冒叨見任兩載于玆矣凡厥不職之狀難一二計而輒蒙涵貸尙此蹲據聖上所以不加之罪俾久於任者豈使臣榮其身厚其廩而止哉誠欲責之以隨事奉職無或至於尸素也臣之區區微願亦惟在於策礪駑鈍殫竭心力以效一半分塵刹之報寤寐如結非敢少懈而無奈知識淺短才具蔑劣事不從心政多露拙前後朝令之奉行而不能宣揚德意大小公務之坌集而不能剸理煩氄小民之有疾苦而不能盡拯濟之方列邑之所管轄而不能效澄淸之責一味伈泄無所猷爲古人所謂罷軟不勝任者臣之謂也雖以陞戶事言之徒知民邑之弊却昧軍旅之事急於導達遽有筵奏以致將臣之陳疏大僚之請推且愧且悚無非難安之端而豈敢以此爲引義之計哉至於摠廳軍保事有不可不一陳者臣之向來所奏專爲軍丁隱漏之弊而伏承査實釐正之敎卽爲往復該廳成出案冊分送各邑以爲憑驗之資其後該廳以闕額充代保錢收捧等事竝付本邑之意爲草記而列邑事情大有難便蓋漏丁査括案冊旣存待其元軍之所告隨卽付標於闕額則自無中間紊亂之患而當此簽丁極艱之時若使本邑充代則添一軍政官與民俱受弊矣所謂保錢本不過渠輩之私相與受而今若自官收捧如禁御軍布之例則徵督之際鞭扑必至輸納之時雜費又出其所病民不一而足且京標下之自得保軍自收保錢者非但摠廳爲然守廳如此臣營亦如此蓋標下軍與上番軍事體有異故也摠廳豈可獨以無例之事責之於外邑乎臣之回移該廳者不過往復相議之意初非守令之所報則該廳之謂以逕庭未安恐不襯當且聖批中初無付之本邑之成命則其所謂依批下擧行云者尤未可知也臣旣以民弊陳達蒙允而該廳不問便否於臣又有草記之擧臣言之無足輕重固知慙恧而臣所以承命釐弊者反歸於生弊則臣之罪當何如也苟使此事有補於軍政無害於民邑則臣亦何苦不念兩便之道屢陳而不知止哉反復量度決不容仍置而更煩稟達極涉屑越不得不以文字略申之乞令廟堂指一稟處使事體不至有傷民邑無或受弊焉顧今穡事違料民憂溢目此時此任正宜屬之於精力才猷之俱備者而臣之觸事憒劣萬不堪承非但如右所陳目下病情實有難强稟質本自脆弱榮衛近益銷鑠舊𧏮新祟歲加月添癖積益肆關格頻發種種有委頓不省之時而久處劇務不能便意調治經暑以來又患類瘧之症食飮全減神精昏瞀殆若烟霧中人尋常簿書亦多委屬災歲接濟尤不可緩而其何能出一謀發一慮仰副九重宵旰之念哉巡審之期亦在不遠而實無自力之望若不及今遞解則僨事之患可立而竢玆敢疾聲呼籲於天地父母之前伏乞聖慈俯察由中之懇特推體下之恩將臣所帶藩任亟行鐫免俾便公私仍治臣瀆擾之罪以昭法紀不勝幸甚臣無任云云答曰省疏具悉疏辭令廟堂稟處卿其勿辭行公
정조 22년
行大司諫韓用龜應敎韓用鐸副應敎李翊模持平朴宗京校理韓致應嚴耆副校理朴吉源沈奎魯修撰洪秀晩副修撰鄭東榦啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行八字刀割答三司曰不允
정조 22년
行大司諫韓用龜持平朴宗京啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
行大司諫韓用龜啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金𨃽亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允